als_Latn dik_Latn sag_Latn
Libra të rinj të prezantuar nga Shqip
Willi Durant
Filozofë të përbotshëm
Përktheu: Gazmend A. Bakiu
Botimet: “GRad Prind”
Ky libër është një shpërfaqje e qëlluar shpjeguese e mendimit filozofik të Kantit, të Schopenhauer-it dhe të Nietzsche-s, e ndërthurur me elemente biografike dhe me citime të drejtpërdrejta, për të përfunduar me një kritikë inteligjente, të shkruar me stilin e gjuhën që pakkush mund t’i ketë si Will Durant. Ai është një personalitet i madh i letrave, me erudicion të rrallë, i nderuar para dhe pas vdekjes nga e gjithë bota. Vepra e tij kryesore është “Historia e qytetërimit” në njëmbëdhjetë volume, të cilën e realizoi në bashkëpunim me të shoqen Ariel Durant, por edhe ky libër “Filozofë të përbotshëm” nuk është më pak i rëndësishëm.
Benedict de Spinoza
Etika, demonstruar sipas rendit gjeometrik
Shqipëroi: Dritan Karadaku
Botimet: “Pika pa sipërfaqe”
Libri është shqipërimi i parë i Etikës, kryevepra e Baruch Spinozës dhe një nga tekstet e rrallë të filozofisë dhe mendimit njerëzor ndër shekuj. Në çdo fushë ka disa vepra pa të cilat jeta njerëzore dhe dinamika e saj do të ishte zvarritje dhe jo vallëzim, heshtje dhe jo melodi, terr dhe jo dritë.
Dhe vepra që keni nisur të shfletoni është padyshim një nga këto burime jete, gëzimi dhe virtyti, ashtu si vetë qenia e autorit të saj. Kuptohet se fjalët e mia janë krejt të pafuqishme për të përshkruar lartësitë dhe vlerat e mendimit të Spinozës. Padyshim do të duhej një filozof, një i ngjashëm me të, në mënyrë që fjalët të shkëlqenin me fisnikërinë e duhur kuptimin që duan të ngjallin, zemrën e mbushur me dashuri dhe shpirtin e ngazëllyer që frymon tek Etika.
Christina Baker Kline
Treni i jetimëve
Shqipëroi: Agim Doksani
Botimet: “Morava”
Moli është vetëm shtatëmbëdhjetë vjeç, por ka një dhunti të veçantë për t’u futur në telashe. Në kujdestarinë e dy prindërve që e shohin si mish të huaj, pasi vodhi Xhejn Ejrin nga biblioteka e shkollës, si ndëshkim, është e detyruar të shkojë çdo pasdite në shtëpinë e zonjës moshëthyer Vivian, për ta ndihmuar që të pastrojë. Takimi mes të dyjave s’premton asgjë të mirë: Moli është ngaherë çehrengrysur, më shumë mbllaçitet nëpër dhëmbë sesa flet, ka pirsing në gjithë trupin dhe dy cullufe të oksigjenuara që i varen ndanë fytyrës. Vetëm se Viviani është një grua e rrallë, së cilës jeta i ka marrë e dhuruar shumë: nuk stepet aspak nga pamja e Molit. Ditë pas dite, që të dyja zbulojnë se ka diçka që i bashkon: edhe Viviani ka mbetur vetëm në vogëli dhe, si shumë fëmijë të tjerë të kohës së vet, futet në “Trenin e jetimëve” për të gjetur një familje që ta merrte në kujdestari.
JEAN SASSON
Princesha, më shumë lot
Përktheu: Fjoralba Shahaj
Botimet: “Ombra GVG”
“Me krime si këto që kryhen ndaj femrave dhe grave, krime që nuk dënohen në shoqërinë tonë, nuk është çudi që ndonjëherë zhytem në dëshpërim e pikëllohem për fatin e shumë njerëzve të pambrojtur në Arabinë Saudite. Përpjekjet e mia për të ndihmuar të tjerët mund të jenë ndonjëherë të vogla, jo domethënëse, pavarësisht sesa mund të përpiqem unë. Na nevojitet dëshpërimisht një ndryshim në ligjet, kulturën e traditën tonë, që na lidhin me praktikat mesjetare. I mirëpresim me dëshirë këto ndryshime, ndonëse mund të rezultojnë shpesh joefikase dhe të ngadalta, gati-gati të pashpresa. Por unë refuzoj të heq dorë nga lufta për drejtësi dhe barazi”. Pjesë nga libri…
als_Latn cat_Latn als_Latn als_Latn als_Latn als_Latn fur_Latn als_Latn als_Latn als_Latn als_Latn als_Latn lim_Latn als_Latn als_Latn als_Latn als_Latn lij_Latn als_Latn som_Latn als_Latn als_Latn